Klein Weskus-restaurant 'beste ter wêreld' | Maroela Media
Kobus van die Merwe ontvang die toekennning vir die beste restaurant ter wêreld (Foto: Instagram via World Restaurant Awards)
Die Wêreld Restaurant-toekennings is vanjaar vir die eerste keer aangebied om die beste restaurant ter wêreld te vereer, en 'n klein Suid-Afrikaanse restaurant het dié prys voor al die ander internasionale restaurante weggeraap.
Dié toekennings is Maandag in Parys, Frankryk, uitgedeel. Maroela Media het vroeër berig dat die restaurant Wolfgat in die Weskusdorp Paternoster die kortlys gehaal het vir die beste "Off-map"-bestemming.
Wolfgat, onder leiding van die befaamde sjef Kobus van der Merwe, is aangewys as die wenner in die "Off-map"-kategorie, maar is toe ook aan die skouspelagtige einde van die toekenningsgeleentheid aangewys as die restaurant van die jaar, berig Eat Out.
Van der Merwe was by die geleentheid in Parys en het die toekenning namens Wolfgat ontvang.
"Ek is baie trots om iets soos hierdie na ons vasteland en na ons pragtige land terug te bring. Ek is trots om saam met 'n span te werk wat meestal uit vroue bestaan," het Van der Merwe gesê toe hy die toekenning ontvang het.
Wolfgat, 'n 20-sitplek-restaurant, is bekend vir sy volhoubare metode van kosvoorbereiding deur gebruik te maak van volhoubare seekos, plaaslike lams- en wildsvleis en seisoensveldkos. Hy gebruik ook wilde kruie en seegras uit plaaslike poele.
Sommige geregte op die spyskaart neem weke om voor te berei, terwyl ander bestanddele op die dag van bediening met die hand gepluk word na gelang van besprekings in die restaurant.